**Subiectiv**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-ngenunchez sub gheţurile vremii

Pe marginea destinului abrupt,

Exercit dreptul meu la primăvară,

Sunt împotriva veacului corupt.

M-aşez la masa mică şi-n cerneală

Înmoi peniţa unui gând tacit

Să-ţi scriu că viața-ncepe tot cu tine

Chiar dacă timpul ne-a dezamăgit.

Nu ne-am sincronizat cu grijă paşii

Tu te-ai născut devreme, eu tardiv,

Ne întâlnim pe-un petic de hârtie

În mijloc de poem... Subiectiv.

- Nu mă închin icoanelor impuse,

Ci căutând un sacru ideal,

Sătul de norme și de legi abstracte,

Trăiesc boem, visez monumental.

Tu mi-eşti asemeni ca un gând simetric,

Femeie, ochii tăi, cărbuni de foc,

Ascund sub gene dese-ntreg hazardul

Iar eu mizez pe soartă, pe noroc,

Că vom sfida destinul înc-o dată,

Provocatori telurici. Ce motiv

Ne-ar trebui şi ce justificare

Pe muchie de timp? Intuitiv.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015